钦定古今图书集成/明伦汇编/官常典/第561卷 > 李景略
## 钦定古今图书集成/明伦汇编/官常典/第561卷 > 李景略

按《唐书》本传：“景略，幽州良乡人。父承悦，檀州刺史、密
云军使。景略以荫补幽州府功曹参军。大历末，客河
中，阖门读书。李怀光为朔方节度使，署巡官，五原将
张光杀其妻以赀市，狱前后不能决，景略核实，论杀
之。既而有若女厉者，进谢廷中，如光妻云。迁大理司
直。怀光屯咸阳，将袭东渭桥，召幕府计议，景略曰：‘杀
朱泚还军，诸道杖策诣行在，此转祸为福也’。”不听。既
出军门，恸哭曰：“岂意此军乃陷不义乎！”遂遁归，灵武
节度使杜希全表置于府。累转侍御史、丰州刺史。丰
州当回纥通道，前刺史软柔，每卤使至，与抗礼。时梅
录将军入朝，景略欲折之，因郊劳，前遣人谓曰：“可汗
新没，欲吊使者。”乃坐高垄待之。梅录俯偻前哭，景略
即抚之曰：“可汗弃代，助尔号慕。”于是卤容气沮索不
敢抗，以父行呼景略。自此回纥使至者，皆拜于庭，威
名显闻。希全忌之，诬奏贬袁州司马。希全死，迁左羽
林将军。对德宗延英殿，论奏衎衎，有大臣风。会河东
节度使李说病，以景略为太原少尹、行军司马。时方
镇既重，故少召还者，惟不幸则司马代之，自说有疾，
人心固属景略矣。会梅录复入朝，说大会，卤人争坐，
说不敢遏，景略叱之，梅录识其声，惊拜曰：“非李丰州
耶？”遂就坐。将吏相顾严惮，说愈不平，赂中尉窦文场，
谋毁去之。岁馀，塞下传言回纥将南寇，文场方侍帝
傍，即言丰州当得良将，且举景略。乃拜丰州刺史。天
德军西受降成都防御使。穷塞苦寒，地塉卤，边户劳
悴。景略至，节用约己，与士同甘蓼。凿咸应、永清二渠，
溉田数百顷，储禀器械毕具，威令肃然，声雄北疆，回
纥畏之。卒于屯，年五十五。天下惜用景略才有所未
尽。赠工部尚书。